বাপ-ঠাকুরদার এই পেশার ভবিষ্যৎ কী? সরকার বাবু বললেন, এমন অনেকেই আছেন যাঁরা ট্র্যাডিশন বজায় রেখেছেন। যেমন অনেক প্রবীণ শিল্পীর কন্যা সন্তান বা স্ত্রীরাও হাল ধরেছেন। রীতিমতো কোমর বেঁধে লেগে রয়েছেন। নিজে হাতে ঠাকুর তৈরি করা, রঙ করা, ব্যবসা দেখা থেকে শুরু করে সবটাই করছেন – ছোটো থেকে কাজটাকে ভালোবেসে বা পেটের দায়ে। এলাকার এই মহিলা শিল্পীরা হলেন মালা পাল, কাকলি পাল, চায়না পাল, মীনাক্ষী পাল। আবার অনেকেই এই পেশায় আর তেমন ভাবে আগ্রহী নন। তাই তাঁরা অন্য পেশা বেছে নিচ্ছেন। তবে ব্যক্তিগত ভাবে তাঁরই পরের প্রজন্ম এই পেশায় কতটা যুক্ত থাকবেন তা জানার জন্য সময়ের দিকে তাকিয়ে থাকতে হবে। তাই গোটা কুমোরটুলির ভবিষ্যৎ কী তা তো ভবিষ্যতই বলতে পারবে।